钦定古今图书集成/明伦汇编/氏族典/第129卷 > 陈矩
## 钦定古今图书集成/明伦汇编/氏族典/第129卷 > 陈矩

按《明外史陈矩传》：矩，安肃人。万历中为司礼秉笔太
监。二十六年提督东厂。为人平恕识大体，尝奉诏收
书籍，中有侍郎吕坤所著《闺范图说》，帝以赐郑贵妃。
时国本未定，或作《闺范图说》跋，名曰《忧危竑议》，语极
妄诞。逾三年，皇太子立及三十一年十一月甲子昧
爽，自朝房至勋戚大臣门，各有匿名书一帖，名曰《续
忧危竑议》，言郑妃谋易太子。矩获之以闻。帝大怒，敕矩大索，必得造妖书者。时大狱猝发，缉校交错，所株
连甚众。王之桢欲陷锦衣指挥周嘉庆，沈一贯欲陷
次辅沈鲤，侍郎郭正域，俱使人属矩。矩正色拒之。鲤、
正域、嘉庆及株连者皆赖矩得全，时论称之。三十三
年掌司礼监，督厂如故。帝欲杖建言参政姜士昌、赖
矩谏止。云南民杀税监杨荣，帝欲尽捕乱者，亦以矩
言获免。明年奉诏虑囚，平反多。又明年卒。赐祠额曰
“清忠。”